Donderdag | 10 Augustus | 2017
Vandeesweek se ridder is die 10-jarige Abriella Indigo Bredell van Jeffreysbaai wat terwille van die kinders van Rooikruis Kinderhospitaal, 'n strawwe 8 km tussen Robbeneiland en Bloubergstrand in Desember gaan swem.
Swem in dié yskoue oopsee word as die 'Everest' van oopsee-swem beskou en alhoewel sy groot golwe, sterk winde en verskeie seediere gaan moet trotseer was dit tydens oefening slegs die watertemperatuur wat vir haar 'n aanpassing was.
Abriella wou nog altyd 'n manier kry om geld in te samel vir die hospitaal en omdat sy al van 2 jarige ouderdom af swem en dit vreeslik baie geniet, het sy dit goed gedink om geld deur middel van swem in te samel. Sy het reeds meer as R38 000 vir haar gunsteling organisasie ingesamel en beoog om R2 miljoen deur haar swemtog in te samel.
Indien sy die 8 km voltooi sal sy die jongste mens ter wêreld word wat tussen Robbeneiland en Bloubergstrand geswem het.
Vandeesweek se rampokkers is die jongmanne wat op video vasgevang is toe hulle 'n paartjie in KFC se deurry in Montana aangeval en beseer het.
Die video het sosiale media laat gons. Die aanvallers het na bewering op die paartjie toegesak, nadat die Jacob Sono wat agter die mans gestaan het hul genader het en gevra het om vorentoe te beweeg. Sy vrou, Dudu het die aanval op kamera vasgelê voordat sy ook deur die mans aangeval is.